Nuwe breier vir JBaai Rugbyklub | Netwerk24
Nuwe breier vir JBaai Rugbyklub
Deur Monique Basson 19 April 2018 06:00
Kobus Henning is die nuwe afrigter vir die Jeffreysbaai Rugbyklub. Foto:MONIQUE BASSON
HY is in die Kaap gebore en getoë, het sy rugbytande daar geslyp, toe op die veld vir die Griffons, Bulle en Valke gedraf . . .
Nou trek hy ’n afrigtingsbaadjie aan en vat die leisels styf vas by die Jeffreysbaai Rugbyklub.
Vir Kobus Henning, onderwyser by die Jeffreys Bay Comprehensive High School, is die rugbysirkel voltooi. Maar niemand, hy in-kluis, glo die skuif gaan maklik wees nie. Hy betree nou ’n mynveld - en hy weet dit. En hy het groot tokse om vol die staan: die van voormalige breier Earl Hill.
Maar hy is opgewonde en sien kans hiervoor, sê Henning wat met ’n BA-graad in Bio-kenetika en Sportwetenskap spog. Want, rugby is in sy bloed en hy wou nog altyd by afrigting betrokke geraak het.
Henning speel reeds sedert sy kinderdae rugby: beide vir die Westelike Provinsie Laerskool Craven Week-rugbyspan, asook vir die Griffons-rugbyspan. Sy eerste groot tree na senior rugby was toe hy sy debuut vir die NWU-PUK en Luiperds gemaak het. Hy het ook vir die Bulle, Valke en die Suid-Afrikaanse Rugbyspan gespeel, asook rugbyliga.
Voor hy by skolerugby betrokke geraak het, was hy ’n Craven Week-keurder en het spanne soos NWU-PUK en die Nasionale Ju-niorspan van Namibië afgerig.
“Dit is ’n voorreg om met die jong belo-wende spelers van Jeffreysbaai te kan werk en hulle te vorm,” sê Henning. “Nie baie mense kry die geleentheid om so ’n groot impak te kan maak nie.”
Wat hom opgewonde maak, is dat skole- en klubrugby in Jeffreysbaai kerngesond is. “Ons is ’n kweekskool vir van die beste jong talent in Suid-Afrika. Spanne wat teen ons speel, moet weet hulle gaan sweet vir ’n oorwinning.”
Met sy mentor, Garth Jacobs van die Jeffreys Bay Comprehensive High School, het Henning reeds die span na drie oorwinnings gelei: 29 - 0 teen Middelburg se tweede span, 63 - 7 teen Noupoort se eerstespan, en 17 - 7 teen Kruisfontein se tweede span.
Die man met sterk Christenwaardes, glo dat sukses lewens kan verander. Hy wil graag ’n goeie voorbeeld stel met wat hy op en van af die veld doen.
Om by die Jeffreysbaai Rugbyklub aan te sluit, skakel Henning by 063 200 6777 of Jefreysbaai Rugbyklub president Ceggan Williams by 060 584 3130.